Britannian pääministeri Boris Johnson on joutunut tehohoitoon koronaviruksen aiheuttamien oireiden takia. Pääministerin kansliasta maanantai-iltana annetun lausunnon mukaan Johnsonin tila oli heikentynyt iltapäivällä.

Tarkkaa tietoa Johnsonin voinnista ei ole, mutta tv-kanava ITV:n tietojen (siirryt toiseen palveluun) mukaan hän on ollut tajuissaan, eikä ole hengityskoneessa. The Times -lehden mukaan Johnsonille olisi kuitenkin annettu maanantaina lisähappea.

55-vuotias Johnson kertoi toissa viikolla saaneensa koronavirustartunnan, ja on sen jälkeen ollut karanteenissa pääministerin virka-asunnossa. Aiemmin maanantaina kerrottiin, että Johnson oli joutunut sairaalahoitoon edellisiltana sitkeiden oireiden takia.

Pääministerin kanslian mukaan Johnson on pyytänyt hallituksen ylimpänä valtiosihteerinä toimivaa ulkoministeri Dominic Raabia sijaistamaan pääministeriä tarpeen vaatiessa.

Lue täältä uusimmat tiedot koronaviruksesta

Lähteet: Reuters